ועדת הכלכלה, כנסת 18, פרוטוקול מספר 24, 2009-06-10 10:45

אופיר אקוניס: בוקר טוב, אני מתכבד לפתוח את הישיבה.

אופיר אקוניס: בהתאם לסעיף 15(ג) לתקנון הכנסת אני מבקש להעמיד להצבעה את הקמתה של ועדת משנה לנושא יישום מדיניות המקרקעין החדשה במינהל מקרקעי ישראל.

אופיר אקוניס: אני מציע כי בראשות הוועדה יעמוד חבר הכנסת כרמל שאמה – יושב ראש, והחברים בה: חבר הכנסת יצחק וקנין, חבר הכנסת אמנון כהן, חבר הכנסת מנחם אליעזר מוזס, חבר הכנסת אלי אפללו.

עמיר פרץ: זה לא מאוזן.

עמיר פרץ: אני מבקש לצרף אותי לוועדה.

אופיר אקוניס: זה צריך להיות בהסכמות קואליציה-אופוזיציה.

קריאה: גם עם השר לדבר.

עמיר פרץ: סליחה, השר קובע ועדות?

עמיר פרץ: זה דבר חדש.

אופיר אקוניס: השר לא קובע.

אופיר אקוניס: אני מציע שנקיים הצבעה על ההצעה הזו.

עמיר פרץ: אני מתנגד.

ישראל חסון: אופיר, אני יכול להציע לך הצעה חברית?

ישראל חסון: ההערה של חבר הכנסת פרץ היא יותר מנכונה.

ישראל חסון: אני גם חושב שמאחר שזו הוועדה שתפעל מטעמך, אני מציע שתיקחו את זה- -

עמיר פרץ: די בכך שאני מסכים להיות חבר.

אופיר אקוניס: חבר הכנסת חסון, התייעצנו כל כך הרבה בעניין הזה.

ישראל חסון: עם מי?

אופיר אקוניס: עם מי שצריך.

אופיר אקוניס: מי בעד הקמת הוועדה?

אופיר אקוניס: הצבעה בעד – 5 נגד – 2 נמנעים – אין ההצעה להקמת ועדת משנה בנושא:

אופיר אקוניס: יישום מדיניות המקרקעין החדשה במינהל מקרקעי ישראל, נתקבלה.

אופיר אקוניס: בעד – 5, נגד – 2, אין נמנעים.

אופיר אקוניס: אני מודיע שההרכב אושר.

לאה ורון: חבר הכנסת פיניאן הצביע במקום חבר הכנסת דנון.

עמיר פרץ: אני רואה בהקמת הוועדה דבר פסול מעיקרו.

עמיר פרץ: עצם העובדה שיש פה אמירה שהוועדה מקיימת התייעצויות עם הממשלה, ותוכנה, מהותה, עיצובה והפרסוניזציה של ועדה, שהיא ועדה של כנסת, זה דבר חמור ביותר, שנוגד את החוק בכל דרך.

עמיר פרץ: אני מבקש היועצת המשפטית תאמר דעתה בעניין, כי לדעתי, זה דבר חמור מאוד, מה שמתרחש כאן בוועדה הזו.

עמיר פרץ: אם זה היה בהסכמה, עוד ניחא.

עמיר פרץ: איש לא התייעץ- -

אופיר אקוניס: העלינו את הנושא על סדר היום, זה פורסם, לא הסתרנו.

אופיר אקוניס: בבקשה, זה מופיע בסדר היום.

עמיר פרץ: אתה אומר שקיימת התייעצויות בהרכב הוועדה.

ישראל חסון: אולי היושב ראש יכול להסביר את ההיגיון בזה, שוועדת משנה של ועדת הכלכלה, שאמורה להתעסק באחת הרפורמות היותר חשובות, ומורכבת משני נציגי ש"ס, ולעומת זה הסיעה הגדולה ביותר שיש, יש לה נציג אחד, ועוד שתי סיעות לא מיוצגות – לא ישראל ביתנו ולא- -

אופיר אקוניס: היושב ראש החדש של ועדת המשנה, אני מציע שנדבר על זה בנפרד.

אופיר אקוניס: ההצעה אושרה ברוב קולות.

אופיר אקוניס: היו חמישה בעד, שניים נגד, ולא היו נמנעים.

אופיר אקוניס: אני מציע, עמיר, תהיו בהידברות עם יושב ראש ועדת המשנה, הוא כבר בתפקידו מבחינתי.

עמיר פרץ: זה לא עולה לי בדם, אני גם לא מתכוון להיות בשום ועדת משנה, אני עושה כבוד גדול לוועדה, מכבד אותה.

אופיר אקוניס: ואנחנו מכבדים אותך מאוד.

עמיר פרץ: תשמור על מעמד ועדת הכלכלה.

עמיר פרץ: אני רואה שאתה עושה מאמץ גדול בעניין.

עמיר פרץ: אני מציע לך, ועדות משנה, מכיוון שהן לא הוועדות שבהן בסופו של דבר מתקבלת ההכרעה, זה בדיוק מה שאתה אומר, שאת פתחון הפה – אתה צריך להגיד למי שרוצה, בבקשה, יש לכם זמן?

עמיר פרץ: בואו.

עמיר פרץ: אין פה שאלה קריטית, שאתה מחויב לקבל את החלטות הוועדה.

עמיר פרץ: בשביל לשמור על האווירה שאתה יוצר, ויהיו חילוקי דעות, זה בגלל מחשבות שונות, וזה לגיטימי, אני מציע לך כיושב ראש, דווקא בגלל ההערה שנאמרה כאן, כי אני מחר יכול ללכת לוועדת האתיקה ולומר שוועדת משנה פרלמנטרית מתואמת עם שר- -

כרמל שאמה-הכהן: עם ש"ס.

כרמל שאמה-הכהן: יש פה עניין קואליציוני גם.

כרמל שאמה-הכהן: כמו בכל הוועדות שהוקמו.

אופיר אקוניס: ראשית, אנחנו כבר בחריגה מהזמן שמותר לנו.

אופיר אקוניס: אנו צריכים להיות במקום אחר על פי תקנון הכנסת, שכולנו רוצים לכבד אותו.

אופיר אקוניס: ניתן לצרף לוועדת המשנה לאחר האישור שלה.

עמיר פרץ: אני פשוט מגן על כבוד הוועדה ועל הליך הכנסת.

עמיר פרץ: אני עושה זאת לטובת העניין.

ישראל חסון: אני באמת מסכים עם עמיר, שאומר לך שאתה עושה כמיטב מרצך ויכולתך להמשיך לשמור על המורשת המכובדת של הוועדה הזו.

ישראל חסון: אני מבין שיש אילוצים.

ישראל חסון: אתה עוסק באחת הרפורמות הכי כבדות שיש פה, ועם השלכות אדירות.

ישראל חסון: ועדת המשנה אמורה לתת לך את השירות- -

אופיר אקוניס: היועצת המשפטית, האם אנו מקיימים הצבעות בוועדת המשנה?

אופיר אקוניס: התשובה היא לא.

אופיר אקוניס: זכותכם להעלות.

אופיר אקוניס: חבר הכנסת פרץ, אנחנו בדיון בכל מקרה בחריגה מתקנון הכנסת – אל"ף.

אופיר אקוניס: בי"ת, אושרה ברוב קולות הקמת הוועדה.

עמיר פרץ: סגור את הישיבה, עכשיו אתה לא חורג מהתקנון, עכשיו בוא נדבר לעניין.

אתי בנדלר: קודם כל, אני רוצה להפנות את תשומת הלב, שבחירת ועדת המשנה נעשית לפי סעיף 15, לא 15(ג).

אתי בנדלר: רק היושב ראש של ועדת המשנה אמור להיבחר - משנבחרת ועדה, הוועדה קובעת גם את היושב ראש שלה, וזה לפי סעיף (ג).

אתי בנדלר: יש לי מספר דברים לומר, אך מפאת לחץ הזמן אפנה את תשומת לב חבר הכנסת פרץ רק להוראת סעיף 15(ב) לתקנון, האומר: לחברי הוועדה - מליאת הוועדה, ועדת הכלכלה לצורך העניין – שאינם נמנים על חברי ועדת המשנה תישמר זכות הסתייגות וכו', כלומר יש לך זכות הסתייגות מהחלטות הוועדה בכל מקרה.

עמיר פרץ: גברתי, עם כל הכבוד, אין לזה מקום - לא לדיון ולא למה שהתכוונתי.

עמיר פרץ: אני יכול לשמור את הזכות שלי בהסתייגות שלי כאן, ויכול לשמור אותה בכל מקום.

עמיר פרץ: זה ברור לחלוטין, שזכות ההסתייגות שמורה לי כאן ובמליאת הכנסת ובכל מקום אחר שבו תהליכים חוקיים מתבצעים.

עמיר פרץ: אני מדבר על העניין של המהות של הקמות ועדות משנה.

עמיר פרץ: ועדות משנה תמיד מוקמות בהסכמה, שאף פעם לא הגבילו נציגי סיעות כדי ליצור את ההסכמה.

עמיר פרץ: לאחר מכן בהצבעות פה, ודאי יהיו הצבעות קואליציוניות כאלה ואחרות, אבל אני חושב שיש פה פגם, וגם העניין הזה שמצהירים בריש גלי, שההתייעצויות על הקמת ועדת משנה, הרכבה מתקיים עם הרשות המבצעת.

עמיר פרץ: לא יעלה על הדעת.

עמיר פרץ: אנחנו רוצים ללכת עניינית.

אופיר אקוניס: תודה רבה, הישיבה נעולה.